Poročilo Tabor Daufineja 2006
Tabor je potekal od 5. do 12. 8 v vasici Ailefroide. Vsi udeleženci so bili v teh koncih prvič. Vzdušje na taboru je bilo počitniško, čemur lahko pripišemo malo število vzponov v okoliških gorah, čeprav je bil temu v osnovi tabor namenjen. Večinoma so udeleženci opravljali do 400m dolge vzpone v (preveč) opremljenih smereh takoj nad kampom. Ravno enostavnim dostopom in prijetni plezariji v športnoplezalnih smereh nad vasjo gre verjetno pripisati nemotiviranost večine za vzpone v gorah. Ob tem bi omenil navezo Bulič – Toni, ki je pokazala največ domislenosti. Dvakrat sta šla plezat in enkrat hodit v hribe. Ob tem bi omenil še dejstvo, da so bile tudi vse smeri v gorah zelo dobro opremljene svedrovci, kar pri nas ni običajno. Omeniti velja tudi tečajniško zastopstvo, ki sta kljub temu, da nista povsem upoštevala našega dogovora, opravila veliko (verjetno največ) vzponov.
Dolina, v kateri smo bili, je plezalsko tipično namenjena začetnikom in uživačem. Skorajda vse smeri so opremljene s svedrovci in je zato dober vadbeni poligon za tečajnike in pripravnike. To bi veljalo v prihodnosti izkoristiti in se tja morebiti podati v okviru šole za prve vzpone v daljših smereh. Za resnejšo alpinistično dejavnost pa je potrebno nekaj volje in par ur dostopa do okoliških sten. V dolini so poleg dolgih smeri tudi dobro opremljena plezališča (z veliko lahkimi smermi) in pa balvani, ki smo jih večinoma spoznali na balvanskem večeru.
Na koncu bi se zahvalil vsem udeležencem za prijetno vzdušje. 

